open-index/open-wikipedia-markdown huggingface dataset:
Άτυπη κατάθλιψη

μικρογραφία|Διάγραμμα υποτύπων κατάθλιψης με έμφαση στην άτυπη κατάθλιψη.
Η **άτυπη κατάθλιψη** είναι μια υποκατηγορία δυσθυμίας και κλινικής κατάθλιψης και χαρακτηρίζεται από αντιδραστικότητα της διάθεσης (ο ασθενής είναι ικανός να βιώνει καλυτέρευση της διάθεσης σε ευχάριστα γεγονότα) και θετικότητα. Επίσης άτομα με άτυπη κατάθλιψη βιώνουν αύξηση βάρους και αυξημένη όρεξη για φαγητό, υπνηλία ή υπερυπνία και έντονη κοινωνική φθορά ως συνέπεια της υπερευαισθησίας στην αντιλαμβανόμενη διαπροσωπική απόρριψη. 

Αντίθετα με την ονομασία της, η άτυπη κατάθλιψη είναι η πιο συχνή μορφή κατάθλιψης.

## Διαγνωστικά κριτήρια
* Σημαντική αύξηση βάρους και αύξηση της όρεξης για φαγητό

*Υπερυπνία (το να κοιμάσαι πολύ, το αντίθετο της αϋπνίας που υπάρχει στη μελαγχολική κατάθλιψη)

* Αίσθημα ότι τα χέρια ή τα πόδια κάποιου είναι πολύ βαριά

* Διαταραχή της συναισθηματικής διάθεσης (ευερεθιστότητα)

## Έρευνα
Γενικά, η άτυπη κατάθλιψη τείνει να προκαλεί περισσότερη δυσλειτουργία στον ασθενή από όλες τις άλλες μορφές κατάθλιψης. Η άτυπη κατάθλιψη είναι χρόνιο σύνδρομο που τείνει να ξεκινάει σε νεαρότερη ηλικία από τις υπόλοιπες μορφές της κατάθλιψης (συνήθως στην εφηβεία). Άτομα που νοσούν από άτυπη κατάθλιψη συνήθως υποφέρουν και από άλλες διαταραχές, όπως διαταραχή πανικού, κοινωνική φοβία και άλλες διαταραχές. Η άτυπη κατάθλιψη είναι πιο συνηθισμένη στις γυναίκες (κοντά στο 70% τον ασθενών με άτυπη κατάθλιψη είναι γυναίκες).

Μερικές έρευνες έχουν δείξει πως τα παλιότερα αντικαταθλιπτικά, όπως οι αναστολείς της μονοαμινοοξειδάσης (MAOIs) είναι πιο αποτελεσματικοί, ωστόσο τα νεότερα αντικαταθλιπτικά λειτουργούν αρκετά καλά έναντι της άτυπης κατάθλιψης. Η θεραπεία με φάρμακα λειτουργεί καλύτερα όταν συνδυάζεται με ψυχοθεραπεία. Πρέπει να αναφερθεί ότι διάφορες διαταραχές που συνυπάρχουν με την άτυπη κατάθλιψη, όπως η διαταραχή πανικού, ίσως να μην μπορέσουν να θεραπευτούν χωρίς επιπλέον φάρμακα.

Μερικοί υποθέτουν πως η άτυπη κατάθλιψη σχετίζεται με προβλήματα του θυρεοειδή. Άλλες έρευνες έχουν δείξει πως η κατάσταση ορισμένων ασθενών με άτυπη κατάθλιψη ίσως να καλυτερεύσει με διάφορα φάρμακα που χρησιμοποιούνται στον υποθυρεοειδισμό.

## Δείτε επίσης
* Κατάθλιψη
* Κλινική κατάθλιψη
* Ψυχωτική Κατάθλιψη

## Εξωτερικοί Σύνδεσμοι
* Atypical Depression
* Ελληνική Εταιρεία Διαταραχών Διάθεσης (ΜΑΖΙ)
* Ελληνική Διπολική Οργάνωση (ΕΔΟ)

Κατηγορία:Ψυχολογικές παθήσεις και διαταραχές
Κατηγορία:Συναισθηματικές διαταραχές
Βαρογράφος

Ο **Βαρογράφος** είναι ένα αυτογραφικό βαρόμετρο δια του οποίου η ατμοσφαιρική πίεση καταγράφεται αυτόματα με κατάλληλη διάταξη σε χάρτινη ταινία που μετακινείται σε κύλινδρο με τη βοήθεια ωρολογιακού μηχανισμού.

## Γενικά
Γενικά ο συνήθης βαρογράφος αποτελείται από μεταλλικό βαρόμετρο με μία σειρά από επάλληλες κάψες όμοιες με τη κάψα του βαρομέτρου Vidi, που βρίσκονται σε τέτοια διάταξη ώστε οι παραμορφώσεις τους που υφίστανται λόγω της μεταβολής της ατμοσφαιρικής πίεσης να προστίθενται. Οι ελαστικές αυτές παραμορφώσεις μεταδίδονται με κατάλληλο μηχανισμό σε μια βελόνα στην άκρη της οποίας φέρεται γραφίδα. Έτσι όταν οι κάψες παραμορφώνονται το άκρο της γραφίδας μετακινείται ανάλογα κατά το μήκος ενός κυλίνδρου επί του οποίου φέρεται η βαρομετρική χάρτινη ταινία . Ο κύλινδρος περιστρέφεται ισοταχώς με τη βοήθεια ωρολογιακού μηχανισμού εκτελώντας μια πλήρη περιστροφή στη διάρκεια μιας πλήρους εβδομάδας. Η δε βαρομετρική χάρτινη ταινία είναι κατάλληλα υποδιαιρεμένη, όπου επί του άξονα της ως τετμημένες, (οριζόντια), αναγράφονται οι ώρες και οι ημέρες της εβδομάδας, ενώ ως τεταγμένες, (κάθετα), οι τιμές της βαρομετρικής πίεσης.
Από τα παραπάνω καθίσταται φανερό ότι προϊόντος του χρόνου η γραφίδα του βαρογράφου καταγράφει στη χάρτινη ταινία, μια ιδιάζουσα καμπύλη της οποίας η εξέταση δεν παρουσιάζει μόνο την υφιστάμενη πίεση τη στιγμή της παρατήρησης, αλλά και εκείνες των προηγουμένων ωρών και ημερών. Οι συνεχείς αυτές ενδείξεις του βαρογράφου που δεικνύουν τη γενική πορεία της ατμοσφαιρικής πίεσης καθιστούν το όργανο αυτό από τα πολυτιμότερα της Μετεωρολογίας ειδικά στη πρόγνωση του καιρού.
*Το γράφημα γενικά που εμφανίζεται στη βαρομετρική ταινία ονομάζεται **βαρογράφημα** η δε γραμμή της ακίδας **βαρόγραμμα**.

## Παρατηρήσεις
*Ο Βαρογράφος διαθέτει ειδική διάταξη με την οποία και μπορεί να γίνει ρύθμιση της βελόνας ώστε να δεικνύει την αυτή τιμή ατμοσφαιρικής πίεσης με εκείνη που δεικνύει, την αυτή στιγμή, ένα βαρόμετρο πρότυπο ή ένα υδραργυρικό βαρόμετρο.
*Ο Βαρογράφος που χρησιμοποιείται στα πλοία, συνιστάται να τοποθετείται κατά το διάμηκες της τρόπιδας του πλοίου προκειμένου έτσι να εξασφαλίζεται ότι η βελόνη δεν θ΄ απομακρύνεται της ταινίας όταν πλοίο θα κλυδωνίζεται, ιδίως σε προνευστασμούς. Επίσης θα πρέπει να εξασφαλίζεται δι΄ ειδικών βάσεων από κραδασμούς ή τυχόν τραντάγματα.
*Επίσης ο βαρογράφος εκτός του μεγάλου πλεονεκτήματος, έναντι των άλλων βαρομέτρων, της παρακολούθησης ακόμη και των μεταβολών της πίεσης για κάποιο χρονικό διάστημα, επιτρέπει στην άμεση αντίληψη τυχόν σφάλματος σε ένδειξη υδραργυρικού βαρομέτρου.

## Δείτε επίσης
*Μικροβαρογράφος

Κατηγορία:Μετεωρολογικά όργανα
Αλάγνι Ηρακλείου

thumb|Άποψη από το Αλάγνι.|262x262εσ
Το **Αλάγνι** (επίσημο: **Αλάγνιον**) είναι χωριό και έδρα ομώνυμης κοινότητας του Δήμου Αρχανών-Αστερουσίων στην Περιφερειακή Ενότητα Ηρακλείου της Κρήτης.***'

== Γενικά στοιχεία ==
Το Αλάγνι βρίσκεται 25 χιλιόμετρα από το [[Νομός Ηρακλείου|Ηράκλειο]], στο δρόμο Ηράκλειο - Αρκαλοχώρι και τους ανατολικούς πρόποδες του υψώματος Μεγάλη Κορυφή. Η περιοχή έχει μερικές βυζαντινές εκκλησίες. Ανήκε στην [[επαρχία Μονοφατσίου]]. Οι κάτοικοι ασχολούνται κατά κύριο λόγο με τη γεωργία και ειδικότερα με την παραγωγή [[λάδι|ελαίου]] και [[κρασί|κρασιού]]. Μάλιστα υπάρχουν οινοποιεία και ελαιουργείο. Στο Αλάγνι υπάρχει επίσης περιφερειακό ιατρείο.

=== Ναοί ===
Η εκκλησία του Αγίου Βλάσση είναι κοντά στη μεγάλη εκκλησία στο τέλος του χωριού κι έχει τοιχογραφίες. Επίσης, αξιόλογοι ναοί είναι και ο ναός του Σωτήρος, όπως και του Αγίου Γεωργίου, επίσης με τοιχογραφίες. Στην περιοχή Ρούμα βρίσκεται η εκκλησία της Παναγίας στο Ρούμα, όπου βρέθηκαν, στη διάρκεια εργασιών για την αναστήλωσή της, διάφορα παλαιά σκεύη. Άλλη μια εκκλησία αφιερωμένη στη Παναγία έχει ιστορική και θρησκευτική αξία στην νότια άκρη του χωριού.

== Ιστορικά στοιχεία ==
Η ονομασία του χωριού πιθανότατα προήλθε από τη νύμφη [[Αλαγονία (μυθολογία)|Αλαγονία]], κόρη του Δία και της Ευρώπης, της οποίας ο ναός βρισκόταν στο ύψωμα ''Θόλοι'', όπου σώζονται, όπως λένε, τα ερείπιά του.

Επίσης, στο Αλάγνι εντοπίστηκαν τα ερείπια μινωικής αγροικίας.Το [[1583]] το χωριό αναφέρεται ως ''Alagni'' με 162 κατοίκους
 . Η περιοχή Ρούμα ήταν χωριό άλλοτε κατάφυτο από πεύκα και βελανιδιές, το οποίο αναφέρεται στην απογραφή του [[1630]].

== Πληθυσμιακά - διοικητικά στοιχεία ==

=== Κοινότητα Αλαγνίου ===
Περιλαμβάνωντας μόνον την έδρα της, η Κοινότητα Αλαγνίου έχει 174 κατοίκους, σύμφωνα με την [[Απογραφή του 2011 (Ελλάδα)|απογραφή του 2011]]. Είναι χαρακτηρισμένη ως αγροτικός ημιορεινός οικισμός, με έκταση 5,862 χμ² (2011).

<big>Δείτε ***Κοινότητα Αλαγνίου**'
### Πληθυσμός

## Παραπομπές και σημειώσεις

## Πηγές
*Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ)
*Εγκυκλοπαίδεια Πάπυρος Λαρούς, 1963 (ΠΛ)  
## Βιβλιογραφία
* 
* Αλάγνι στην Ιστοσελίδα του Δήμου Αρχανών Αστερουσίων https://web.archive.org/web/20171124194231/http://www.dimos-archanon-asterousion.gr/culture/settlements/alagni.html(τελευταία προσπέλαση 10/1/2019)

Αλάγνι
Αλάγνι
Κατηγορία:Δήμος Αρχανών - Αστερουσίων
Δολάριο Τουβαλού

μικρογραφία|Σεντ και δολάριο Τουβαλού
Το **δολάριο** (*dollar*) είναι το νόμισμα του Τουβαλού. Από το 1966 ως το 1976 το Τουβαλού χρησιμοποίησε το Δολάριο Αυστραλίας. Το 1976 το μικρό νησιωτικό κράτος άρχισε να κόβει δικά του κέρματα για κυκλοφορία, παρά το ότι αυτά κυκλοφορούν μαζί με τα αυστραλιανά κέρματα και ότι το Τουβαλού συνεχίζει να χρησιμοποιεί αυστραλιανά τραπεζογραμμάτια.

Το δολάριο του Τουβαλού δεν είναι ανεξάρτητο νόμισμα και δεν έχει καταχωρηθεί με κάποιον κωδικό τύπου ISO 4217. Αντιμετωπίζεται ως ισότιμο με το αυστραλιανό δολάριο (κωδικός *AUD*).

## Κέρματα
Το 1976 εισήχθησαν κέρματα του 1, 2, 5, 10, 20 και 50 λεπτών και 1 δολαρίου. Τα μπρούντζινα κέρματα του 1 και 2 λεπτών και τα χαλκονικέλινα των 5, 10 και 20 λεπτών ήταν στο μέγεθος και στη σύνθεση τα ίδια με τα αντίστοιχα αυστραλιανά κέρματα. Όπως έχει γίνει στην Αυστραλία, στη χώρα έχουν αποσυρθεί από την κυκλοφορία τα κέρματα του 1 και 2 λεπτών, όμως αυτά των 2 δολαρίων δεν έχουν ακόμα εισαχθεί.

## Δείτε επίσης
* Δολάριο Κιριμπάτι

## Εξωτερικοί σύνδεσμοι
* Βασιλικό Νομισματοκοπείο της Αυστραλίας

Κατηγορία:Νομίσματα
Κατηγορία:Τουβαλού
Δολάριο Κιριμπάτι

Το **δολάριο** (*dollar*) είναι το νόμισμα του Κιριμπάτι. Δεν αποτελεί ανεξάρτητο νόμισμα, αλλά η ισοτιμία του είναι σε αναλογία 1:1 με το Δολάριο Αυστραλίας. Κέρματα κόπηκαν το 1979 και κυκλοφόρησαν παράλληλα με τα αυστραλιανά τραπεζογραμμάτια και τα αυστραλιανά κέρματα.

## Κέρματα
Τα κέρματα έκαναν για πρώτη φορά την εμφάνισή τους το 1979 και ήταν του 1, των 2, 5, 10, 20 και 50 λεπτών και 1 δολαρίου. Τα κέρματα είναι ίδια στο μέγεθος με τα αντίστοιχα αυστραλιανά κέρματα, με εξαίρεση τα κέρματα των 50 λεπτών (μικρότερα και στρογγυλά) και του 1 δολαρίου (μεγαλύτερα και δωδεκαγωνικά).

## Δείτε επίσης
* Δολάριο Τουβαλού

## Εξωτερικοί σύνδεσμοι
* Αποθεματική Τράπεζα της Αυστραλίας

Κατηγορία:Κιριμπάτι
Κατηγορία:Νομίσματα
Τζιμ Μαρουράι

Ο **Τζιμ Μαρουράι** (αγγλικά: *Jim Marurai*, 1947-2020) ήταν ο 7ος πρωθυπουργός στα Νησιά Κουκ και υπηρέτησε στο αξίωμα  από τις 14 Δεκεμβρίου 2004 ως τις 29 Νοεμβρίου 2010. Εξελέγη από το Κοινοβούλιο με 14 υπέρ και 9 κατά. 

## Καριέρα
Γεννήθηκε στη Μανγκάια στις 9 Ιουλίου του 1947. Έκανε σπουδές στο Πανεπιστήμιο του Ντανεντίν, στη Νέα Ζηλανδία. Πριν γίνει πρωθυπουργός υπηρέτησε ως υπουργός Παιδείας. Ανήκει στο Δημοκρατικό Κόμμα και το 2005 έφυγε από τους Δημοκρατικούς και δημιούργησε δικό του κόμμα, με το όνομα Πρώτα οι Νήσοι Κουκ. Το κόμμα αυτό σχημάτισε κυβέρνηση συνασπισμού με το Κόμμα των Νήσων Κουκ και η συμφωνία κατέρρευσε αργότερα. Έτσι, ο Μαρουράι σχημάτισε μια νέα κυβέρνηση συνασπισμού με τους Δημοκράτες, στους οποίους επέστρεψε πριν τις εκλογές του 2006. Η σύζυγός του, *Tuaine Marurai*, απεβίωσε τον Σεπτέμβριο του 2005, σε ηλικία 56 ετών. 

Ο Μαρουράι παραιτήθηκε από την πρωθυπουργία στις 29 Νοεμβρίου 2010. 
Τον διαδέχθηκε στην πρωθυπουργία ο Χένρι Πούνα.

Απεβίωσε σε ηλικία 73 ετών στις 5 Νοεμβρίου 2020.

## Παραπομπές


Μαρουραι
Χατζή Χαλίλ Εφέντης

Ο **Χατζή Χαλίλ Εφέντης** (τουρκικά:*Haci H*alil *Efendi*) ήταν Οθωμανός αξιωματούχος και ένα απο τα πρώτα θύματα της επανάστασης του 1821.

Ο Χατζή Χαλίλ ήταν Σεϊχουλισλάμης, δηλαδή ο ανώτατος θρησκευτικός αρχηγός των Οθωμανών. Με την έκρηξη της επανάστασης στην Βλαχία και την αποκάλυψη των σχεδίων της Φιλικής Εταιρείας ο Σουλτάνος ζητάει απο τον Χατζή Χαλίλ να εκδώσει διαταγή (φετφά) με την οποία να επιτραπούν σφαγές κατά των Ελλήνων της Κωνσταντινούπολης. Ο Χατζή Χαλίλ αρνήθηκε ζητώντας μια μικρή παράταση (χρόνο μέχρι να έρθει σε συνεννόηση με τον Πατριάρχη Γρηγόριο Ε΄).

Ο Πατριάρχης είχε διαχωρίσει τη θέση του, καθώς είχε αφορίσει επισήμως την επανάσταση. Έτσι, αφού διαβεβαίωσε τον Σεϊχουλισλάμη ότι ο ίδιος και το Γένος ήταν αμέτοχο στην εξέγερση του Υψηλάντη, τον ικέτεψε να τον προστατέψει. 

Ύστερα από διαβουλεύσεις, ο Χατζή Χαλίλ ζήτησε από τον Σουλτάνο διαχωρισμό μεταξύ αθώων και ενόχων, όπως επίτασσε το Κοράνι, και αρνήθηκε να εκδώσει τη φετφά. Ο Σουλτάνος όμως οργισμένος καθαίρεσε τον Χατζή Χαλίλ από την θέση του και τον εξόρισε στη Λήμνο.

Πριν αναχωρήσει όμως γι' αυτήν βασανίστηκε και υπέκυψε στα τραύματά του, αφήνοντας έτσι την τελευταία του πνοή στην Κωνσταντινούπολη. 

Ο Χατζή Χαλίλ Εφέντης αποτελεί μια από τις ευγενέστερες μορφές της επανάστασης του 1821. 

Ο ιστορικός Δημήτριος Καμπούρογλου είχε προτείνει να δοθεί το όνομα του σε δρόμο της Αθήνας.

## Πηγές
*Αλέξανδρος Δεσποτόπουλος, «Απόφαση γενικής σφαγής και αποσόβησή της», Ιστορία του Ελληνικού Έθνους, τομ.ΙΒ, Εκδοτική Αθηνών, (1975),σελ.33-34
*Σπυρίδων Λουκάτος, «Και Τούρκοι στο πλευρό των Ελλήνων», Το άγνωστο 21, Ε' Ιστορικά, τ/χ.23, (23 Μαρτίου 2000), σελ.16-17 

Κατηγορία:Αξιωματούχοι της Οθωμανικής Αυτοκρατορίας
Κατηγορία:Οθωμανοί στρατιωτικοί της Ελληνικής Επανάστασης του 1821
Άλαν Χόλινγκχερστ

Ο **Άλαν Χόλινγκχερστ** (*Alan Hollinghurst*) (γεν. 26 Μαΐου 1954) είναι Βρετανός μυθιστοριογράφος και νικητής του Βραβείου Μπούκερ 2004 για το βιβλίο του *Η Γραμμή της Ομορφιάς*. Επρόκειτο για το πρώτο γκέι μυθιστόρημα που κέρδισε το Μπούκερ στα 36 χρόνια ύπαρξης του βραβείου.

## Βιογραφία

Ο Χόλινγκχερστ γεννήθηκε στις 26 Μαΐου 1954 στο *Stroud* του *Gloucestershire*, μοναχοπαίδι ενός τραπεζικού διευθυντή. 

Σπούδασε Αγγλικά στο Κολλέγιο Μώντλιν στην Οξφόρδη. Στην Οξφόρδη μοιράστηκε το σπίτι του με τον Άντριου Μόσιον και κέρδισε το Βραβείο *Newdigate* για ποίηση. Έκανε μάστερ στη Λογοτεχνία πάνω σε τρεις συγγραφείς, γνωστούς για τις ομοφυλοφιλικές τους προτιμήσεις: τον *Firbank* (1886 - 1926), τον *Forster* (1879 - 1970) και τον *L. Ρ. Hartley* (1895 - 1972). Άρχισε να γράφει στο *Miller's London Review of Books*.

Στα τέλη της δεκαετίας του '70 έγινε λέκτορας στο ''Μώντλιν'', και έπειτα στο Κολλέγιο *Somerville* και στο Κολλέγιο *Corpus Christi*. To 1981, για μικρό διάστημα, δίδαξε στο *University College* στο Λονδίνο.

To 1981 άρχισε να εργάζεται στο *Times Literary Supplement*, όπου εξακολούθησε να εργάζεται για 12 έτη. 

Από το 1981 είναι φανατικός χορτοφάγος. Είναι ανοιχτά ομοφυλόφιλος και ζει μόνος του στο Λονδίνο.

## Έργο
    
Για την απονομή του Βραβείου Μπούκερ στο βιβλίο του *Η Γραμμή της Ομορφιάς* το 2004, ο πρόεδρος της κριτικής επιτροπής Κρις Σμιθ δήλωσε: «*Ήταν μια απίστευτα δύσκολη και οριακή απόφαση. Σπάνια η αναζήτηση της αγάπης, του σεξ και της ομορφιάς έχει αποδοθεί με τέτοια μοναδικότητα.*» Ο Χόλινγκχερστ έχει γράψει άλλα τρία μυθιστορήματα.

## Βιβλιογραφία

### Ποίηση
* *Isherwood is at Santa Monica* 1975 
* *Confidential Chats with Boys*, Oxford: Sycamore Press 1982 (based on the book "Confidential Chats With Boys" by William Lee Howard, MD., 1911, Sydney, Australia)

### Μυθιστορήματα
* *The Swimming Pool Library*, 1988  
* *The Folding Star*, 1994 
* *The Spell*, 1998 
* *The Line of Beauty*, 2004

### Μεταφράσεις

* *Bazajet* («Βαγιαζήτ») του Ρακίνα, 1991

### Ως εκδότης

* *New Writing 4* (με την A. S. Byatt), 1995
* *Three Novels* του Ronald Firbank, 2000
* *A. E. Housman: poems selected by Alan Hollinghurst*, 2001

### Ελληνικές μεταφράσεις

*Τα σκοτεινά μονοπάτια του έρωτα, εκδόσεις Άφοι Ζαχαρόπουλοι (μτφρ. Γιάννης Γαλάτης) 1997
*Η έλξη, εκδόσεις Σέλας (μτφρ. Αντώνης Καλοκύρης) 2001
*Η βιβλιοθήκη της πισίνας, εκδόσεις Άφοι Ζαχαρόπουλοι (μτφρ. Μυρσίνη Ιωακείμ) 2004
*Η γραμμή της ομορφιάς, εκδόσεις Καστανιώτη (μτφρ. Ιλαείρα Διονυσοπούλου) 2005
*Η βιβλιοθήκη της πισίνας, εκδόσεις Καστανιώτη (μτφρ. Γιάννης Στεφάνου) 2008

## Λογοτεχνικά βραβεία

Το 1989 κέρδισε το Βραβείο *Somerset Maugham* για το *Η Βιβλιοθήκη της Πισίνας*

Το 1994 κέρδισε το *James Tait Black Memorial Prize* για μυθοπλασία με το *The Folding Star*

Έγινε ιδιαίτερα γνωστός μετά τη βράβευσή του με το Βραβείο Μπούκερ για το * Η Γραμμή της Ομορφιάς* το 2004. 

## Παραπομπές

## Εξωτερικοί σύνδεσμοι
* Συνέντευξη του Άλαν Χολινγκχερστ στο ελληνικό περιοδικό 10%
* Βιογραφία (αγγλικά)

Κατηγορία:Άγγλοι ποιητές
Κατηγορία:Άγγλοι μυθιστοριογράφοι
Κατηγορία:Άγγλοι μεταφραστές
Κατηγορία:ΛΟΑΤ πρόσωπα από το Ηνωμένο Βασίλειο
Εδουάρδος Ιωάννης Τρελώνυ

Ο **Έντουαρντ Τζον Τρελώνυ**, γνωστός και ως **Εδουάρδος Ιωάννης Τρελώνυ** (Αγγλικά: *Edward John Trelawny*, 1792 - 1881), ήταν Άγγλος τυχοδιώκτης και συγγραφέας.
## Βιογραφία
Γεννήθηκε στις 13 Νοεμβρίου του 1792 και σε ηλικία 13 χρονών κατατάχθηκε στο αγγλικό βασιλικό ναυτικό. Ταξίδεψε στην Νότιο Αμερική, στην Ινδία και στην Αφρική αλλά λόγω της τυχοδιωκτικής φύσης του εγκατέλειψε το βασιλικό ναυτικό και έγινε πειρατής στον Ινδικό Ωκεανό. Στη Μαδαγασκάρη παντρεύτηκε την Ζέλλα, η οποία όμως πνίγηκε ενώ κολυμπούσε.

Επέστρεψε στην Αγγλία όπου ξαναπαντρεύτηκε αποκτώντας μάλιστα δύο παιδιά. Χώρισε όμως και άρχισε πάλι να ταξιδεύει. Στην Ιταλία γνώρισε τους Άγγλους ποιητές Σέλλευ και Μπάυρον. Συνόδεψε τον δεύτερο στο ταξίδι του στην Ελλάδα χωρίς όμως να έχει φιλελληνικούς σκοπούς. Παρέμεινε για μεγάλο χρονικό διάστημα στην Αθήνα όπου διατηρούσε χαρέμι με δέκα Τουρκάλες. Κατά τη διάρκεια της επανάστασης ήρθε σε επαφή με τον Οδυσσέα Ανδρούτσο, του οποίου παντρεύτηκε την 13χρονη ετεροθαλή αδερφή Ταρσίτσα. Στις εμφύλιες διαμάχες ο Τρελώνυ δεν θα τον εγκαταλείψει, θα κρυφτεί μαζί με αυτόν στην σπηλιά όπου είχε ως φρούριο ο Ανδρούτσος και θα τον στηρίξει μέχρι το τέλος της ζωής του.

Ο Οδυσσέας Ανδρούτσος φημολογείτο ότι είχε κρύψει στο κρησφύγετό του, στην σπηλιά, έναν αμύθητο θησαυρό, του οποίο το ακριβές μέρος γνώριζε ο Τρελώνυ, αν λάβουμε υπόψιν μας τα απομνημονεύματά του. Προκειμένου να αποκτήσουν αυτόν τον θησαυρό, ξένοι αξιωματικοί, προσκείμενοι στον Μαυροκορδάτο, παρουσιάστηκαν ως φίλοι του Ανδρούτσου και έθεσαν τον εαυτό τους υπό τις διαταγές του Τρελώνυ. Ο τελευταίος τους πήρε μαζί του στην σπηλιά. Κατά τη διάρκεια ενός αγωνίσματος σκοποβολής μέσα στην σπηλιά, ο ανύποπτος Τρελώνυ δέχτηκε πισώπλατα δύο πυροβολισμούς από τον Σκωτσέζο Φάντον και τον Άγγλο Ουάιτκομπ. Οι λιγοστοί σωματοφύλακες όμως του Τρελώνυ, καθώς και ο πιστός του σκύλος, τους εμπόδισαν να δραπετεύσουν με αποτέλεσμα να συλληφθούν και να θανατωθούν. Τελικά ο Τρελώνυ παρά τον σοβαρό του τραυματισμό επέζησε λόγω της σωματικής του διάπλασης.

Ύστερα από αυτό το περιστατικό θα εγκαταλείψει την σπηλιά και θα καταφύγει μαζί με την γυναίκα του στη Ζάκυνθο όπου θα ζήσει πλουσιοπάροχα. Παρ´ όλο που απέκτησε το 1826 ένα παιδί μαζί με την Ταρσίτσα, οι τσακωμοί τους ήταν καθημερινό φαινόμενο με αποτέλεσμα να της κόψει τα μαλλιά και να την κλείσει σε μοναστήρι. Μετά από λίγους μήνες της έστειλε σε ένα κιβώτιο την σορό της κόρης τους που είχε στο μεταξύ πεθάνει.

Στη συνέχεια επέστρεψε στην Αγγλία όπου και εγκαταστάθηκε μόνιμα. Ενταφιάστηκε στην Ρώμη, δίπλα στον τάφο του Σέλλεϋ. Έγραψε δύο βιβλία, τις *Περιπέτειες νεώτερου γιου* (1835) και τις *Αναμνήσεις από τον Πέρσυ Σέλλεϋ και τον Βύρωνα* (1858).

## Παραπομπές


## Εξωτερικοί σύνδεσμοι

Ελληνική Επανάσταση του 1821
Τρελωνυ
Κατηγορία:Βρετανοί βιογράφοι
Κέντρο άντωσης πλοίου

Το **Κέντρο άντωσης πλοίου** (center of buoyancy - B) προσδιορίζεται κατ' αντίθετη έννοια με το κέντρο βάρους πλοίου. Πρόκειται για συνισταμένη υδροστατικών πιέσεων άντωσης που ασκούνται από το κάτω μέρος της γάστρας (του πυθμένα) του πλοίου, η οποία αντιτίθεται στο βάρος του πλοίου και ισορροπεί με αυτό. Συνεπώς το *κέντρο άντωσης πλοίου* μπορεί να ορισθεί και ως το κέντρο βάρους του εκτοπιζομένου από το πλοίο ύδατος, και κατά θέση ως γεωμετρικό κέντρο του όγκου της γάστρας, του βυθισμένου δηλαδή τμήματος του πλοίου με κατεύθυνση ακριβώς αντίθετη του βάρους.
 Η θέση του επομένως εξαρτάται κυρίως από το σχήμα και τον όγκο των υφάλων. Σε ορθό πλοίο, που ισορροπεί σε ήρεμη επιφάνεια το κέντρο άντωσης βρίσκεται στο αυτό κατακόρυφο επίπεδο που βρίσκεται και το κέντρο βάρους. Εν τούτοις στις διάφορες κλίσεις του πλοίου το σχήμα της υπό την ίσαλο (επιφάνεια θαλάσσης) τομής του πλοίου καθώς επίσης και το σχήμα του όγκου του εκτοπιζομένου ύδατος μεταβάλλεται. Στη περίπτωση αυτή το κέντρο άντωσης μετατοπίζεται ανάλογα δεξιά ή αριστερά, πρώραθεν ή πρύμνηθεν του μέσου κατακορύφου επιπέδου ανάλογα με τη κλίση του πλοίου που παρουσιάζεται κάθε φορά.

Αυτό έχει ιδιαίτερη σημασία, ιδίως στις κλίσεις του πλοίου σε θαλασσοταραχή, διότι η παραπάνω μετατόπιση του κέντρου άντωσης παράγει το απαραίτητο εκείνο ζεύγος δυνάμεων, καλούμενο και ζεύγος ευστάθειας, για την επαναφορά και ανόρθωση του πλοίου στη θέση ισορροπίας του. Σε ένα πλοίο που ισορροπεί στην επιφάνεια του ύδατος το κέντρο βάρους του **G** βρίσκεται πάνω από το κέντρο άντωσης(*) **C** όπως φαίνεται και στο σχήμα.
*Το κέντρο άντωσης συμβολίζεται διεθνώς με το γράμμα **B** (buoyancy) ή με το **C** (center).

(*) Στό υποβρύχιο και βαθυσκάφος «εν καταδύσει» το κέντρο βάρους βρίσκεται κάτω από το κέντρο άντωσης.

## Δείτε επίσης
*Ευστάθεια πλοίου

Κατηγορία:Ευστάθεια πλοίου
Φοίβος Ταξιάρχης

Ο **Φοίβος Κόλλιας**, γνωστός με το καλλιτεχνικό όνομα **Φοίβος Ταξιάρχης** (Καλοσκοπή Φωκίδος, 1926 - 11 Οκτωβρίου 2007) ήταν Έλληνας ηθοποιός.

## Βιογραφία
Πρωτοεμφανίστηκε στο θέατρο το 1951, στο σινεμά το 1978 και στην τηλεόραση το 1975. Υπήρξε αγωνιστής της Αντίστασης, ενώ έπαιξε στο πασίγνωστο τηλεοπτικό έργο ''Ο Χριστός ξανασταυρώνεται'', στο οποίο έπαιζε και ο Αλέξης Γκόλφης.

## Φιλμογραφία

## Παραστασιογραφία

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου.

## Παραπομπές


## Εξωτερικοί σύνδεσμοι
* 

Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Λίθος Λουντ

Η **λίθος Λουντ** είναι ένας μεγάλιθος στην κοινότητα Μπάουερ (*Bower*) του Κέιθνες (*Caithness*), στην περιοχή των Χάιλαντς (*Highland*) της Σκωτίας, περίπου έξι χιλιόμετρα νότια του Καστλτάουν (*Castletown*). 

Η λίθος είχε θεωρηθεί πως ήταν η ταφική πλάκα του *Ljot*, δούκα του Νορβηγικού Όρκνεϊ του 10ου αιώνα. Με ύψος όμως τριών μέτρων, μοιάζει ψηλότερο από κάθε τι άλλο πιθανόν να χρησιμοποιούσαν οι Νορβηγοί του δέκατου αιώνα. Είναι μία από τις πιο εντυπωσιακές όρθιες λίθους του Κέιθνες, ενώ ο όγκος και το μέγεθός του είναι συγκρίσιμα με αυτά των λίθων του κύκλου του Μπρόντγκαρ στο Όρκνεϊ. 

Περίπου 30 μέτρα από τη λίθο Λουντ βρίσκεται πεσμένη μία δεύτερη πέτρα η οποία, όταν ήταν όρθια, θεωρείται πως βρισκόταν πίσω της, κοιτάζοντας προς την κατεύθυνση της δύσης του ήλιου του θερινού ηλιοστασίου του Βορείου ημισφαιρίου. Στο βιβλίο «*The Standing Stones of Caithness*» (2003) ο **Leslie J. Myatt** υπολογίζει την ευθυγράμμιση, από την πεσμένη πέτρα μέχρι την λίθο Λουντ, στις 322 μοίρες. Αυτή η ευθυγράμμιση φαίνεται να προτείνει μία δύση του θερινού ηλιοστασίου που είναι βορειότερα από ότι θα έπρεπε σε αυτό το γεωγραφικό πλάτος. Όμως με υψόμετρο 75 μέτρων οι πέτρες βρίσκονται ψηλότερα σε σχέση με τον ορίζοντα του Ατλαντικού που βρίσκεται σε αυτή την κατεύθυνση. Η ευθυγράμμιση των δύο λίθων διαφέρει από αυτή του ταφικού μνημείου του Maeshowe, το οποίο κτίστηκε έτσι ώστε το φως του ήλιου να διεισδύει στον τύμβο κατά την διάρκεια της δύσης του ήλιου του χειμερινού ηλιοστασίου. 

Το όνομα του *Ljot* είναι πολύ κοντά σε αυτό του *[[Λοτ]]* ή *Loth* (*Lot* ή *Loth*), του μυστικιστικού βασιλιά του Όρκνεϊ και του Λόθιαν (*Lothian*), στον Αρθουριανό θρύλο, ενώ στο «*Κέλτικοι Μύθοι και Θρύλοι*» ο **Τσαρλς Σκούιρ** αναγνωρίζει τον *Lot* ως ενσάρκωση ενός βρετανικού Θεού γνωστού στον μεσαιωνικό Ουαλικό μύθο ως *Lludd Llaw Eraint*. Οι σύγχρονοι μελετητές είναι πιο σκεπτικοί με αυτή τη σύνδεση.

## Παραπομπές


## Δείτε επίσης

* Καρδιά του Νεολιθικού Όρκνεϊ
** Το Ταφικό Μνημείο Maeshowe (Maeshowe) 
** Λίθοι του Στέννες (Standing Stones of Stenness) 
** Ο Κύκλος του Μπρόντγκαρ (Ring of Brodgar) 
** Νεολιθικός Οικισμός Skara Brae (Skara Brae)

Κατηγορία:Ιστορία της Σκωτίας
Κατηγορία:Μεγαλιθικά μνημεία
Σωτηρία Ιατρίδου

Η **Σωτηρία Ιατρίδου** (1901 - 4 Απριλίου 1985) ήταν Ελληνίδα ηθοποιός.

## Βιογραφία
Γεννήθηκε στην Αθήνα το 1901. Ηθοποιός του δραματικού και μουσικού θεάτρου, πρωτοεμφανίστηκε το 1916 και απεσύρθη το 1946. Έλαβε μέρος σε έργα πρόζας στην περίοδο 1919-1926 και 1928-1940 καθώς και σε επιθεωρήσεις στην ενδιάμεση περίοδο 1926 -1928. Εμφανίσθηκε ως συμπρωταγωνίστρια με τη Μαρίκα Κοτοπούλη και την Κυβέλη σε μια από τις πρώτες ελληνικές κινηματογραφικές ταινίες *[[Κακός δρόμος]]* του Γρηγορίου Ξενόπουλου στην οποία είχε συνθέσει η ίδια τη μουσική υπόκρουση. Έγραψε μουσική και στίχους σε αρκετά τραγούδια κυρίως επιθεωρήσεων, όπως το "Ακόμα ένα ποτηράκι". Πέθανε σε γηροκομείο στην Αθήνα στις 4 Απριλίου του 1985 και κηδευτηκε στο Τρίτο Νεκροταφείο Αθηνών.

## Άλλες ασχολίες
Διακρίθηκε ακόμη και ως βιολίστρια και κιθαρωδός και δίδασκε την τέχνη της αοιδού σε πολλές νεότερες ντιζέζ. Υπήρξε επίσης και ζωγράφος εκθέτοντας το 1938 στην Αθήνα έργα της σε διακοσμητική και ρακογραφία.

## Προσωπική ζωή
Η Σωτηρία Ιατρίδου ήταν αδερφή του επίσης ηθοποιού Σταύρου Ιατρίδη και κόρη της παλαιότερης μεγάλης υψιφώνου του ελληνικού μελοδράματος (όπερας) Αικατερίνης Ιατρίδου - Ζαμπελίου.

## Φιλμογραφία

## Παραπομπές


Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί θεάτρου
Στέλιος Βόκοβιτς

Ο **Στέλιος Βόκοβιτς** (Κωνσταντινούπολη, 1912 - Αθήνα, 4 Μαΐου 1990) ήταν Έλληνας ηθοποιός.

## Βιογραφία
Σπούδασε στην Δραματική Σχολή του Εθνικού Θεάτρου, στο οποίο υπηρέτησε, με λίγες μικρές διακοπές, ως το 1982. Πρώτη εμφάνιση στον *[[Άμλετ]]* (1937) ως Φραγκίσκος.  Πρωταγωνίστησε σε εκατοντάδες έργα του αρχαίου, του ευρωπαϊκού και του αμερικανικού θεάτρου. Διακρίθηκε σε ρόλους τραγικούς ως αγγελιαφόρος, όπου δημιούργησε «σχολή», αλλά μετά το 1970 διέπρεψε και στις κωμωδίες του Αριστοφάνη (*[[Ιππής]]*, *[[Νεφέλες]]*). Έπαιξε σχεδόν σε όλες τις σαιξπηρικές τραγωδίες που ανέβηκαν στο Εθνικό Θέατρο (*[[Η Τρικυμία|Τρικυμία]]*, *[[Ριχάρδος ο Γ' (Σαίξπηρ)|Ριχάρδος Γ']]*, *[[Ο Έμπορος της Βενετίας|Ο έμπορος της Βενετίας]]*), σε έργα του Τζορτζ Μπέρναρντ Σω, του Φρίντριχ Ντύρενματ, του Αλφρέ ντε Μυσέ, του Ευγενίου Ο' Νηλ κ.ά.

Με το κύρος του στήριξε και έργα Ελλήνων συγγραφέων (Μελά, Τερζάκη, Θεοτοκά, Καζαντζάκη, Σικελιανού) που χρειάζονταν ειδικές ικανότητες στην εκφορά του ποιητικού λόγου. Ο Βόκοβιτς καλλιέργησε με πάθος την τεχνική του, ώστε να καταστεί ένας από τους λίγους Έλληνες ηθοποιούς που εκφέρουν με ακρίβεια το νεοελληνικό ποιητικό ιδίωμα.

Το 1966 διορίστηκε διευθυντής της Δραματικής Σχολής του Εθνικού Θεάτρου. Το 1982 εγκατέλειψε το Εθνικό Θέατρο και εργάστηκε σε ιδιωτικούς θιάσους, σε έργα Τζο Όρτον, Φεδερίκο Γκαρθία Λόρκα (*Δόνα Ροζίτα*), και Όλιβερ Γκόλντσμιθ (*Τα λάθη μιας νύχτας*). Αδερφός του ήταν ο επίσης ηθοποιός Νίκος Βοκάς (1917-2009).

## Φιλμογραφία

## Θέατρο
Θεατρικές παραστάσεις στις οποίες συμμετείχε ο Στ. Βόκοβιτς ως ηθοποιός

Περισσότερες πληροφορίες για κάθε παράσταση εμφανίζονται ενεργοποιώντας τον σύνδεσμο που υπάρχει στο όνομα της κάθε παράστασης

## Πηγές
* "Εγκυκλοπαίδεια Πάπυρος Larousse Britannica" τομ.15ος, σελ.20.

## Παραπομπές


## Εξωτερικοί σύνδεσμοι
* Στέλιος Βόκοβιτς στον ''Πανδέκτη'', του Εθνικού Ιδρύματος Ερευνών.

Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί θεάτρου
Κατηγορία:Απόφοιτοι της Δραματικής Σχολής του Εθνικού Θεάτρου
Ταλάντωση πλοίου

Έχοντας υπόψη τον ορισμό της ταλάντωσης δια της οποίας χαρακτηρίζεται η οποιαδήποτε παλινδρομική κίνηση ενός σώματος γύρω από τη θέση ισορροπίας του, κατ΄ επέκταση προσδιορίζεται ότι με τον όρο **ταλάντωση πλοίου** χαρακτηρίζονται στο σύνολό τους οι διάφορες παλινδρομικές κινήσεις που απαντώνται (παρατηρούνται) στο πλοίο συνήθως σε κυματισμό.

Στη *ταλάντωση πλοίου* περιλαμβάνονται τρεις παλινδρομικές κινήσεις, οι οποίες και είναι:
 
:ο Προνευστασμός, (pitching), κοινώς λεγόμενο σκαμπανεύασμα,
:η Διατοίχιση, (rolling), κοινώς λεγόμενο μπότζι ή μποτζάρισμα, και 
:η Ανάπαλση ή *ταλάντωση καθ΄ ύψος*, (vertical), κοινώς λεγόμενο ανεβοκατέβασμα.

Οι δύο πρώτες παραπάνω μορφές ταλάντωσης αφορούν κλίση πλοίου, ενώ η τρίτη είναι ταλάντωση κατακόρυφη, χωρίς απαραίτητα να δημιουργεί γωνία κλίσης. 
Στο σχεδιάγραμμα που παρατίθεται διαφαίνονται οι άξονες **χ**, **y** και **z**, των τριών ταλαντώσεων που παρουσιάζει το πλοίο (και όχι οι διευθύνσεις κλίσεων). Ο άξονας χ είναι ο άξονας του διατοιχισμού, ο άξονας y είναι ο άξονας του προνευστασμού και z ο άξονας της ανάπαλσης. Έτσι **1** είναι η διεύθυνση της ανάλπασης ως προς τη θέση ισσοροπίας, **2** ομοίως του προνευστασμού και **3** της διατοίχισης. Επ΄ αυτών **4** είναι η ταλάντωση της ανάλπασης κατά κάθετη διεύθυνση και στροφή δεξιά αριστερά του διαμήκους άξονα του πλοίου,  **5** η ταλάντωση του προνευστασμού, εγκάρσια ταλάντωση του πλοίου κατά πλώρη - πρύμνη και **6** η ταλάντωση της διατοίχισης, διαμήκης ταλάντωση του πλοίου δεξιά - αριστερά,.

Γενικά όμως στη πράξη, σε θαλασσοταραχή, παρατηρείται ταυτόχρονος συνδυασμός και των τριών παραπάνω μορφών ταλάντωσης, δίνοντας την εντύπωση ότι το πλοίο εκτελεί μια σύνθετη κίνηση μορφής του αριθμού "οκτώ", (εξ ου και λαογραφικά "οκτάρι" ονομάζεται στο ελληνικό πολεμικό ναυτικό, εκ μέρους των ναυτών, ο υψηλόβαθμος αξιωματικός, ως μέσον διευκόλυνσης).

Ως **κέντρο ταλάντωσης πλοίου** (center of oscillation) προσδιορίζεται το κέντρο πλευστότητας γύρω από το οποίο ταλαντεύεται το πλοίο από εξωτερικές δυνάμεις.

## Δείτε επίσης
*Ευστάθεια πλοίου
*Διαγωγή πλοίου

Κατηγορία:Ευστάθεια πλοίου
Αμπαϊάνγκ

Η **Αμπαϊάνγκ**, επίσης και *Απαϊάνγκ*, μερικές φορές *Απιάια*, και παλαιότερα *Σάρλοτ Νήσος*, *Μάθηους* ή *Έξι Νήσοι*, είναι μια κοραλλιογενής ατόλλη του Κιριμπάτι στη συστάδα των Νήσων Γκίλμπερτ, και βρίσκεται στον δυτικό κεντρικό Ειρηνικό Ωκεανό.

Η Αμπαϊάνγκ αποτελείται από 15 νησίδες (η μία τουλάχιστον κατοικείται) στα βόρεια Γκίλμπερτ με συνολική χερσαία έκταση 16 χλμ². Η ατόλλη έχει μια λιμνοθάλασσα (26 επί 8 χλμ.) που προσφέρει προστατευμένο αγκυροβόλιο.

Στα νοτιοδυτικά της Αμπαϊάνγκ υπάρχει ένα κανάλι, το Κανάλι Μπίνγκχαμ, που είναι η βασική σύνδεση μεταξύ της λιμνοθάλασσας και του Ειρηνικού. Το κανάλι βρίσκεται μεταξύ του μεγαλύτερου νησιού της Αμπαϊάνγκ (στα ανατολικά) και ενός μικρού νησιού στα νοτιοδυτικά της Αμπαϊάνγκ που ονομάζεται Τεΐριο.

Υπάρχει τουλάχιστον ένα ξενοδοχείο στην Αμπαϊάνγκ: στο Ταμπουράο το συμβούλιο λειτουργεί έναν ξενώνα. Το Κολλέγιο Αγίου Ιωσήφ λειτουργεί έναν μικρό ιδιωτικό ξενώνα.

Ο Καπετάνιος Τόμας Γκίλμπερτ ήταν ο Ευρωπαίος που ανακάλυψε την ατόλλη, το 1788, την ονόμασε Σάρλοτ Νήσο, προς τιμήν του ιδιοκτήτη του πλοίου του, Σάρλοτ.

Το σπουδαιότερο ίδρυμα στην Αμπαϊάνγκ είναι το Κολλέγιο του Αγίου Ιωσήφ. Πρύτανης είναι ο Σερ Πώλ Τσίλτον, ένας Βρετανός μετανάστης. Το Κολλέγιο ιδρύθηκε το 1939. Τα τελευταία 65 χρόνια έχει εξελιχθεί σε ένα ηγετικό κέντρο εκμάθησης στο Κιριμπάτι. Ανάμεσα στους αποφοίτους του είναι ο τωρινός Πρόεδρος της χώρας Ανότε Τονγκ, και ο προκάτοχος του Τεμπουρόρο Τίτο. 

Όλα τα παρακάτω μέρη βρίσκονται στο μεγαλύτερο νησί της Αμπαϊάνγκ:

Αονομπουάκα - Μποροτιάν - Κοϊνάουα - Εβένα - Μορικάο - Ταμποντεμπίκε - Ταμπουϊρόα - Ταμπουράο - Τακαράνο - Τανιμαϊάκι - Τεμπάνγκα - Τουαραμπού - Ουμπαντεμάν

Κατηγορία:Νησιά Γκίλμπερτ
Αμπαιανγκ
Γιώργος Βελέντζας

[μικρογραφία|360x360εσ|Ο Βελέντζας (τρίτος από αριστερά) στην παράσταση "Κεκλεισμένων των θυρών" του [Ζαν-Πωλ Σαρτρ|Ζαν Πολ Σαρτρ στο Θέατρο Οδού Κεφαλληνίας το 2002, με τους Κώστα Τριανταφυλλόπουλο, Σμαράγδα Σμυρναίου (δεύτερη από αριστερά) και Μαρία Πρωτόπαππα.]]
Ο **Γιώργος Βελέντζας** (Γουδή, Αθήνα 4 Δεκεμβρίου 1927 - 20 Ιουλίου 2015) ήταν Έλληνας ηθοποιός.

## Βιογραφία
Σπούδασε στη Δραματική Σχολή του Ωδείου Αθηνών. Το 1948 έκανε την πρώτη του εμφάνιση στον κινηματογράφο με την ταινία ''Οχυρό 27'' και στο θέατρο με το έργο "Η απαγωγή της Σμαράγδως" και τον θίασο Βασίλη Αργυρόπουλου. Συνεργάστηκε με τους θιάσους των Βέμπο, Αυλωνίτη - Βασιλειάδου - Ρίζου, Βουτσά, Χατζηχρήστου, Βέγγου κ.ά..

Χαρακτηριστικός είναι ο ρόλος του στην ταινία *[[Από που πάνε για τη χαβούζα; (ταινία)|Από πού πάνε για τη χαβούζα;]]* όπου υποδύθηκε τον αδερφό της αξέχαστης Άννας Μαντζουράνη, ενώ στην ταινία *Ο τσαρλατάνος* με τον Θανάση Βέγγο να παίζει τον Θανάση, τη Θανάσω και τον πατέρα του, τον μπαρμπα-Λευτέρη, ο Βελέντζας υποδύθηκε τον αυστηρό διοικητή του αστυνομικού τμήματος. Έχει παίξει πολλές φορές ρόλους στρατιωτικού, κυρίως όμως αστυνομικού. Ασχολήθηκε με το ντουμπλάρισμα φωνής, σε πολλές ελληνικές ταινίες της περιόδου 1950-1970 και σε μεταγλωττίσεις για την τηλεόραση (*[[Το Μικρό Σπίτι στο Λιβάδι (τηλεοπτική σειρά)|Το μικρό σπίτι στο λιβάδι]]*). Επίσης έκανε και ένα σημαντικό πέρασμα από το ραδιόφωνο.

Συμμετείχε και στο πετυχημένο σίριαλ του ΑΝΤ1 *[[Κωνσταντίνου και Ελένης]]*, στον ρόλο του πατέρα της Ματίνας Μανταρινάκη.

Πέθανε στις 20 Ιουλίου 2015 σε ηλικία 87 ετών.

## Βραβεία και διακρίσεις
Το 1993, για τη συμμετοχή του στην ταινία *Ζωή χαρισάμενη*, ο Βελέντζας κέρδισε το βραβείο ερμηνείας β' ρόλου στο Φεστιβάλ Κινηματογράφου Θεσσαλονίκης, ενώ το 1997, στο 38ο Φεστιβάλ του απονεμήθηκε ειδική μνεία για την ερμηνεία του στην ταινία *Τα χρυσά μήλα των Εσπερίδων* της Σοφίας Παπαχρήστου.******

## Φιλμογραφία

### Βιντεοταινίες

### Θέατρο

### Τηλεοπτικό θέατρο

### Τηλεοπτικές σειρές

### Μεταγλωττισμένες παραγωγές

### Εκπομπές

### Εξωτερικοί σύνδεσμοι
* 
* 

## Παραπομπές


Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Κατηγορία:Απόφοιτοι του Ωδείου Αθηνών
Γιώργος Βούρος

Ο **Γιώργος Βούρος** (Αθήνα, 3 Μαΐου 1956 - 27 Αυγούστου 2020) ήταν Έλληνας σκηνοθέτης, ηθοποιός, μεταφραστής, και καθηγητής υποκριτικής.

## Βιογραφικό
Γεννήθηκε στην Αθήνα. Φοίτησε στο Κολέγιο Αθηνών (1965-1973) και στο Λύκειο Σχολής Μωραΐτη. Σπούδασε Φιλοσοφία στο  Πανεπιστήμιο του Λονδίνου (King’s College), Τραγωδία στο ίδιο πανεπιστήμιο, καθώς και Υποκριτική και σκηνοθεσία Θεάτρου στο Drama Centre του Λονδίνου. Επίσης παρακολούθησε θεατρικά σεμινάρια στην Αθήνα με τον Δημήτρη Ροντήρη και σεμινάρια Ορθόδοξης Θεολογίας στο Πανεπιστήμιο του Κέιμπριτζ, στην τάξη του Επισκόπου Κάλλιστου Γουέαρ.

Πρωτοεμφανίστηκε στο θέατρο το 1976 και έχει παίξει από τότε στην Ελλάδα, στην Αγγλία και στην Αμερική. Μεταξύ άλλων έχει ερμηνεύσει τους ρόλους του Ιάσονα, του Προμηθέα, του Μαλβόλιο και του Φάλσταφ.

Σαν σκηνοθέτης, μετά από τετραετείς σπουδές στο Λονδίνο, ξεκίνησε από το Εθνικό Θέατρο το 1979, εργαζόμενος σαν εισηγητής δραματολογίου και βοηθός σκηνοθέτης επί διευθύνσεως Αλέξη Μινωτή και Αλέξη Σολομού. Στο Εθνικό Θέατρο συνεργάστηκε μεταξύ άλλων με τον Δημήτρη Ροντήρη, τον Αλέξη Μινωτή, τον Αλέξη Σολομό, τον Σπύρο Ευαγγελάτο, τον Μίνω Βολανάκη, τον Μιχάλη Κακογιάννη, τον Κώστα Μπάκα και τον Γιώργο Μιχαηλίδη.

Μαθήτευσε επίσης κοντά στον Μίνωα Βολανάκη για μια δεκαπενταετία, πρώτα σαν βοηθός σκηνοθέτης και ηθοποιός και αργότερα σαν σκηνοθέτης, συν-σκηνοθετώντας μαζί του τέσσερις παραστάσεις σε κρατικά και ιδιωτικά θέατρα. Υπήρξε στενός του συνεργάτης του από το 1979 έως το 1991. Το 1987 δημιούργησε μαζί με τον Μίνω Βολανάκη την πρώτη επαγγελματική απόδοση αρχαίας τραγωδίας στην αγγλική γλώσσα υπό την αιγίδα του ΕΟΤ ενώ το 1984 είχε συμμετάσχει σαν company manager και βοηθός σκηνοθέτης του Μίνου Βολανάκη στο κλιμάκιο του Εθνικού Θεάτρου που με τον ''Οιδίποδα Τύραννο'' (Οιδίπους ο Νίκος Κούρκουλος) αντιπροσώπευσε την Ελλάδα στο Φεστιβάλ Τεχνών των Ολυμπιακών Αγώνων του Λος Άντζελες.

Το 1991 εγκαταστάθηκε στο Λος Άντζελες, όπου συνεργάσθηκε με ηθοποιούς όπως η Γκλέντα Τζάκσον και η Έρθα Κιτ.

Εκτός από κρατικά, δημοτικά και ιδιωτικά θέατρα έχει δουλέψει ως σκηνοθέτης στο ραδιόφωνο και στην κρατική τηλεόραση. Ασχολήθηκε και με τη μετάφραση θεατρικών έργων από τα γαλλικά, τα αγγλικά και τα ρώσικα. Έργα που έχει μεταφράσει είναι το *Dinner Party* τού Νιλ Σάιμον, το *Art* της Γιασμίνα Ρεζά, το *Hilda* τής Marie N’Diaye, το *The Play’s the Thing* του Φέρεντς Μόλναρ, το *Έξυπνο πουλί* του Αλεξάντρ Νικολάγεβιτς Οστρόφσκι και το *Shop around the Corner* του Μίκλος Λάζλο. Επίσης μετέφρασε  και το έργο της Γιασμίνα Ρεζά *Une Piece Espagnole*  μετά από κατευθείαν ανάθεση από την Ρεζά.

## Φιλμογραφία

### Κινηματογράφος

### Θέατρο

### Τηλεοπτικό θέατρο

## Παραπομπές

## Εξωτερικοί σύνδεσμοι
* 

Κατηγορία:Έλληνες σκηνοθέτες
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί θεάτρου
Νίκος Ψαρράς

Ο **Νίκος Ψαρράς** (Σοχός Θεσσαλονίκης, 25 Σεπτεμβρίου 1971) είναι Έλληνας ηθοποιός.

## Βιογραφικά στοιχεία
Γεννήθηκε στον Σοχό του νομού Θεσσαλονίκης και μεγάλωσε στη Θεσσαλονίκη. Το 1994 αποφοίτησε με άριστα από τη Δραματική Σχολή του Κρατικού Θεάτρου Βορείου Ελλάδος (ΚΘΒΕ) και κέρδισε την Υποτροφία Μελίνα Μερκούρη την ίδια χρονιά. 

Η πρώτη του θεατρική εμφάνιση ήταν το 1991 στους "Δαιμονισμένους" που ανέβασε το ΚΘΒΕ σε σκηνοθεσία Γιάννη Ιορδανίδη. Ο ίδιος σκηνοθέτης του εμπιστεύτηκε δύο ακόμα σημαντικούς ρόλους στο "Μοναχικό της Αλεξάνδρειας" το 1993 και στο "Πέρα από τ' αγάλματα" το 1994 στο περιθώριο των εκδηλώσεων των Δημήτριων.

Από το 1995 ζει και εργάζεται στην Αθήνα. Πρώτες του τηλεοπτικές εμφανίσεις είναι συμμετοχές στις σειρές *"Ταύρος με Τοξότη"* και *"Γελοίον του πράγματος"*. Ο πρώτος πρωταγωνιστικός ρόλος ήταν το 1995 στην τηλεοπτική σειρά του ΑΝΤ1 "Πρόβα Νυφικού" στον ρόλο του Αλέξανδρου και σε σκηνοθεσία του Κώστα Κουτσομύτη.

Στο θέατρο έχει συνεργαστεί με τον Γιώργο Κιμούλη, στο "Μάκβεθ" του Σαίξπηρ. Έχει συμμετάσχει με πρωταγωνιστικούς ρόλους σε πολλές κινηματογραφικές, θεατρικές και τηλεοπτικές παραγωγές. Συμμετείχε στην τηλεοπτική σειρά του ΑNT1 *"Μαύρος Ωκεανός"* που προβλήθηκε το 2000. Από το 1999 και για έξι χρόνια έμεινε στη Νέα Υόρκη, όπου με υποτροφία σπούδασε στο *H.B. Studio* και στο *Stella Adler Conservatory* με μια αντίστοιχη υποτροφία. Συμμετείχε σε δύο τηλεοπτικές παραγωγές, το *Guiding Light* και το *One life to live*. 

Επέστρεψε στην Ελλάδα το 2005, και πρωταγωνίστησε στην τηλεοπτική σειρά του Mega Channel *"*Οι μάγισσες της Σμύρνης*"* στον ρόλο του Κωνσταντίνου Καραμάνου, δίπλα στη Μαρία Τζομπανάκη, και σε σκηνοθεσία του Κώστα Κουτσομύτη. Το 2007, συμμετείχε στην τηλεοπτική σειρά του Alpha TV *"Αν μ' αγαπάς"* και το 2008 ήταν πρωταγωνιστής στη σειρά του ίδιου καναλιού *"Amore mio"*. Το 2020 ήταν μέλος των πρωταγωνιστών της τηλεοπτικής σειράς "Άγριες Μέλισσες", ενώ τη σεζόν 2023-2024 εμφανίστηκε στον ρόλο του Κανέλλου Λάσκαρη, στην τηλεοπτική υπερ-παραγωγή του ΑΝΤ1 "Η Μάγισσα". Τη σεζόν 2024-2025 πρωταγωνιστεί στη σειρά "Διάφανη Αγάπη" του Alpha TV, στον ρόλο του Νίκου Ραγκούση.

## Αναφορές


Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί θεάτρου
Νάσος Κεδράκας

Ο **Νάσος (Αθανάσιος) Κεδράκας** (Τρίκαλα, 21 Νοεμβρίου 1915 - Ηλιούπολη, 25 Αυγούστου 1981) ήταν Έλληνας ηθοποιός.

## Βιογραφία
Σπούδασε στην Νομική Σχολή του Πανεπιστημίου Αθηνών και στην Σχολή του Εθνικού Θεάτρου, από όπου αποφοίτησε το 1942.

Κατά τη δεκαετία του 1940 ήταν ενεργός σε κλιμάκιο του θιάσου των «Ενωμένων καλλιτεχνών», στον οποίο λάμβαναν μέρος ηθοποιοί που συμμετείχαν και στην Αντίσταση. Έπαιξε σε παραστάσεις του Εθνικού Θεάτρου και σε πρόζες, σκετς και παρλάτες που είχε γράψει ο Μίμης Τραϊφόρος.

Χαρακτηριστικός ήταν ο ρόλος του στην ταινία *[[Η δε γυνή να φοβήται τον άνδρα]]*, όπου έκανε τον Μικέ, τον φαρμακοποιό φίλο του Γιώργου Κωνσταντίνου. Στην τηλεοπτική σειρά ''Ο Χριστός ξανασταυρώνεται'' (1975-1976, από το ομώνυμο μυθιστόρημα του Νίκου Καζαντζάκη) έπαιξε το ρόλο του "Κωσταντή".

Απεβίωσε από καρδιακή ανακοπή και ετάφη στην Ηλιούπολη όπου και έμενε. Το 2002 πέθανε και η γυναίκα του, Κικίτσα Κεδράκα, μέλος του ΚΚΕ.

## Φιλμογραφία

### Κινηματογράφος

### Τηλεοπτικό θέατρο

### Τηλεοπτικές σειρές

## Θέατρο

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου.

## Παραπομπές


## Εξωτερικοί σύνδεσμοι
*
* 
* Φιλμογραφία  στο 90lepta.com

Κατηγορία:Έλληνες  ηθοποιοί κινηματογράφου
Κατηγορία:Έλληνες ηθοποιοί τηλεόρασης
Κατηγορία:Απόφοιτοι της Δραματικής Σχολής του Εθνικού Θεάτρου
Τίτε Κούμπο

Ο **Νοριάκι Κούμπο** (, 26 Ιουνίου 1977) είναι Ιάπωνας καλλιτέχνης και γράφει με το όνομα Τίτε Κούμπο. Έγινε γνωστός μέσα από το μάνγκα *[[Bleach]]*, του οποίου είναι δημιουργός και εικονογράφος.

## Βιογραφία
Γιος ενός μέλους του συμβουλίου στην Fuchu, στην Χιροσίμα, ο Κούμπο αποφοίτησε το Λύκειο. Μετά από λίγο καιρό η πρώτη του προσπάθεια για μάνγκα, το "Ultra Unholy Hearted Machine" δημοσιεύτηκε το 1996. Μετά από αυτό ακολούθησαν άλλες 2 προσπάθειες, το 1999 εκδόθηκε το πρώτο του σήριαλ, το *[[Zombie Powder]]*, το οποίο συνέχισε να βγαίνει μέχρι το 2000. Το επόμενο του σήριαλ, *[[Bleach]]*, που είχε σχέση με ένα μαθητή λυκείου που πολεμάει κακά πνεύματα, βγήκε στο ίδιο περιοδικό όπως και το Zombie Powder το 2001. Ως άνιμε εκδόθηκε για πρώτη φορά στην Ιαπωνία το 2004. Η πρώτη ταινία Bleach βγήκε στην Ιαπωνία στις 16 Οκτωβρίου το 2006.Το 2018 κυκλοφόρησε το Burn the witch,ένα σύντομο μάνγκα με 62 σελίδες και διαδραματίζεται στο ίδιο σύμπαν με το Bleach.

## Bleach
Το τέλος έκδοσης του Zombie powder ήταν τραγικό χτύπημα για τον Τίτε Κούμπο, αλλά σύντομα άρχισε να δουλεύει πάνω σε ένα άλλο μάνγκα, το *[[Bleach]]*. Παρόλο που το Bleach τα πήγε καλά στην εξέταση, η ιστορία του απορρίφθηκε, καθώς οι εξεταστές είπαν ότι έμοιαζε πάρα πολύ στο Γιούγιου Χακούσο. Ο Κούμπο έπεσε σε κατάθλιψη, αλλά ο Άκιρα Τοριγιάμα διάβασε την ιστορία του Bleach και την βρήκε ενδιαφέρουσα. Έγραψε τότε ένα γράμμα ενθάρρυνσης στον Κούμπο και τον παρότρυνε να συνεχίσει. Αυτό έδωσε στον Κούμπο την δύναμη που ήθελε, και τελικά κατάφερε το 2001 να εκδώσει το Bleach.Ο Κούμπο για ένα χρονικό διάστημα αντιμετώπιζε προβλήματα όσο το έγραφε την ιστορία για το The lost substitute shinigami arc.Ωστόσο ένα γράμμα από έναν θαυμαστή του μάνγκα του έδωσε κουράγιο κι κίνητρο να τελειώσει την ιστορία ακριβώς όπως ήθελε ο ίδιος.Μετά από το Bleach ο Κούμπο δημιούργησε μία ιστορία spin off με τον τίτλο Burn The Witch.

## Δείτε επίσης
* Bleach

## Παραπομπές


Κατηγορία:Ιάπωνες συγγραφείς
Κατηγορία:Ιάπωνες δημιουργοί μάνγκα
Κατηγορία:Νικητές Inkpot Award
Παρασκευάς Άντζας

Ο **Παρασκευάς Άντζας** (Δράμα, 18 Αυγούστου 1976) είναι Έλληνας πρώην διεθνής ποδοσφαιριστής, ο οποίος αγωνιζόταν ως κεντρικός αμυντικός.

## Καριέρα
### Σε συλλογικό επίπεδο
Η σταδιοδρομία του στο ποδόσφαιρο ξεκίνησε στον Πανδραμαϊκό στη Γ’ Εθνική το 1993. Το 1995 αποκτήθηκε από την Ξάνθη και τρία χρόνια αργότερα, το 1998 μεταγράφηκε στον Ολυμπιακό, όπου μέχρι το 2003 είχε 82 συμμετοχές σε αγώνες πρωταθλήματος, 18 στο Champions League και δύο στο κύπελλο UEFA σημειώνοντας και 1 γκολ.

Στα μέσα της περιόδου 2003-04 αποχώρησε από τον Ολυμπιακό και ενώ ήταν βασικό του στέλεχος όπως και της εθνικής Ελλάδας, με την οποία είχε προκριθεί στα τελικά του Euro 2004 στην Πορτογαλία, ανακοινώνοντας αρχικά ότι αποσύρεται από το ποδόσφαιρο για σοβαρούς οικογενειακούς λόγους.

Τελικά, το υπόλοιπο της περιόδου (2003-04) αγωνίστηκε στη Δόξα Δράμας, ενώ τα επόμενα τρία χρόνια φόρεσε ξανά τη φανέλα της Ξάνθης. Στον Ολυμπιακό επέστρεψε και πάλι το 2007 και παρέμεινε για δύο χρόνια, μέχρι το 2009 όταν και αποχώρησε, οριστικά αυτή τη φορά, από την ενεργό δράση. Στις 5 Μαΐου 2009, τρεις μέρες μετά τον τελικό κυπέλλου με την ΑΕΚ, ανακοίνωσε την αποχώρησή του μέσω της επίσημης ιστοσελίδας του Ολυμπιακού.

Έχει κατακτήσει επτά (τα πέντε διαδοχικά) πρωταθλήματα και τρία κύπελλα.

### Στις εθνικές ομάδες
Το ντεμπούτο του με την Ελλάδα πραγματοποιήθηκε στις 5 Φεβρουαρίου 1999, στον φιλικό αγώνα εναντίον του Βελγίου (1-0), που διεξήχθη στη Λάρνακα, υπό τις οδηγίες του Άνχελ Ιορντανέσκου.

Στις 15 Ιουνίου 2008, μία ημέρα μετά την ήττα της Ελλάδας από τη Ρωσία με 1-0 και τον μαθηματικό αποκλεισμό από τη συνέχεια της τελικής φάσης του Euro 2008, ανακοίνωσε την αποχώρησή του από το αντιπροσωπευτικό συγκρότημα.

Συνολικά με τη γαλανόλευκη φανέλα αγωνίστηκε 26 φορές, το διάστημα μεταξύ 1999-2008.

Υπήρξε βασικό στέλεχος της εθνικής Ελπίδων που έλαβε μέρος στον τελικό του ευρωπαϊκού πρωταθλήματος Ελπίδων (Κ-21) το 1998, εναντίον της Ισπανίας.

## Διακρίσεις
* **7 [[Ελληνικό πρωτάθλημα ποδοσφαίρου ανδρών|Πρωταθλήματα Ελλάδας]]** : (1998, 1999, 2000, 2001, 2002, 2008, 2009)
* **3 [[Κύπελλο Ελλάδος ποδοσφαίρου αντρών|Κύπελλα Ελλάδος]]** : (1999, 2008, 2009)
* **1 [[Κύπελλο φιλίας και αλληλεγγύης|Σούπερ Καπ Ελλάδας]]** (2007).

## Παραπομπές


## Εξωτερικοί σύνδεσμοι

* Η καριέρα του Παρασκευά Άντζα στο national-football-teams
* Το προφίλ του Παρασκευά Άντζα στο transfermarkt
* Ο Άντζας στο sportosfera.gr

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Α.Ο. Ξάνθη
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Δόξας Δράμας
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Ευρωπαϊκού Πρωταθλήματος 2008
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές Σούπερ Λιγκ Ελλάδας
Ντάμα πίκα

Η **Ντάμα Πίκα** (ρωσικά: Пиковая дама) (ελληνικά: Η Βασίλισσα του Μπαστουνιού) είναι μια όπερα σε τρεις πράξεις του Πιότρ Τσαϊκόφσκι με λιμπρέτο γραμμένο στα ρωσικά από τον αδελφό του συνθέτη, Μοδέστο. Η υπόθεση βασίζεται στο ομώνυμο διήγημα του ποιητή Αλεξάνδρου Πούσκιν. Η όπερα πρωτοπαρουσιάστηκε το 1890 στην Αγία Πετρούπολη.

Για ένα διάστημα, η όπερα παρουσιαζόταν στα γαλλικά και ήταν γνωστή με το όνομα *La Dame de Pique*. Σήμερα, παρουσιάζεται πλέον σχεδόν αποκλειστικά στα ρωσικά.

Θέμα της όπερας είναι η καταστροφική φύση του εθισμού στην χαρτοπαιξία. Ο Χέρμαν είναι ένας στρατιωτικός που εκμεταλλεύεται την αφελή εγγονή Λίζα, εγγονή μιας κόμισσας γνωστής ως «Ντάμα Πίκα». Η κόμισσα γνωρίζει το μυστικό των τριών τραπουλόχαρτων, το οποίο έχει αποκαλύψει σε τρεις άνδρες. Αν το αποκαλύψει και σε τρίτο, θα πεθάνει. Ο Χέρμαν έχει έμμονη ιδέα να μάθει το μυστικό, για το οποίο τελικά χάνει την περιουσία του, τη Λίζα και την ίδια του τη ζωή.

Ο πρωταγωνιστής της όπερας, Χέρμαν, είναι επί σκηνής και τραγουδά και στις επτά σκηνές, γεγονός που κάνει το ρόλο ιδιαίτερα απαιτητικό από πλευράς δεξιοτήτων αλλά και αντοχής.

## Ρόλοι
* Χέρμαν - τενόρος
* κόμης Τόμσκι - βαρύτονος
* πρίγκιπας Γιαλέτσκι - βαρύτονος
* Τσεκαλίνσκι - τενόρος
* Σουρίν - μπάσος
* Τσαπτίλσκι - τενόρος
* Ναρούμοβ - μπάσος
* κόμισσα - μέτσο σοπράνο
* Λίζα (εγγονή) - σοπράνο
* Πωλίνα (φίλης της Λίζας) - κοντράλτο
* Μάσα (καμαριέρα) - σοπράνο

## Παραπομπές


Κατηγορία:Όπερες στη ρωσική γλώσσα
Κατηγορία:Όπερες του Πιότρ Τσαϊκόφσκι
Ζεύγος ευστάθειας

Σ΄ ένα πλοίο που ισορροπεί στην επιφάνεια του ύδατος το κέντρο βάρους του (ΚΒ) βρίσκεται πάνω από το κέντρο άντωσης (ΚΑ)(¹) . Αν όμως κάποια άλλη δύναμη, ξένη από τις παραπάνω δυνάμεις ή συνδυασμός δυνάμεων από π.χ. στροφή πηδαλίου, άνεμο, κύμα, μετατόπιση φορτίου, ερματισμό κ.λπ το πλοίο κλείνει προς μια πλευρά κατά γωνία **φ** τότε αμφότερα τα σημεία εφαρμογής, κέντρα των παραπάνω δυνάμεων βάρους - άντωσης παραμένουν αμετάβλητα μόνο ως προς το μέγεθος και τη διεύθυνσή τους. 
Το μεν κέντρο βάρους παραμένει στην αυτή, ως προς το πλοίο, θέση, ενώ το κέντρο άντωσης, λόγω της αλλαγής του σχήματος (και όχι του όγκου) του βυθισμένου στο νερό τμήματος του πλοίου αλλάζει το σημείο εφαρμογής, με συνέπεια  να μετατοπίζεται σε άλλο σημείο (υπόψη ότι το κέντρο άντωσης είναι το γεωμετρικό κέντρο του όγκου του εκτοπιζόμενου ύδατος).

*Όπως είναι γνωστό από τη Φυσική, όταν δύο δυνάμεις ίσες και αντίθετες  που ενεργούν επί του αυτού αντικειμένου πάψουν να βρίσκονται στην αυτή ευθεία γραμμή δημιουργούν ροπή που τείνει να περιστρέψει το αντικείμενο. Η ροπή αυτή υπολογίζεται αν πολλαπλασιασθεί η μία εξ αυτών δύναμη επί την μεταξύ αυτών κάθετη απόσταση.
Μετά τα παραπάνω γίνεται αντιληπτό ότι όταν ένα πλοίο κλίνει προς μία πλευρά τότε οι δυνάμεις του βάρους και της άντωσης δεν ενεργούν επί της αυτής καθέτου, με συνέπεια να δημιουργούν *ζεύγος δυνάμεων* που ονομάζεται εν προκειμένω **ζεύγος ευστάθειας**. Το ζεύγος ευστάθειας είναι που δημιουργεί τη ροπή που τείνει να περιστρέψει το πλοίο, λεγόμενη "ροπή ευστάθειας". 
*Όταν η ροπή αυτή τείνει να επαναφέρει το πλοίο στη κατακόρυφη θέση του, τότε λέγεται ότι το πλοίο βρίσκεται σε «σταθερή ισορροπία».

(*) Στο υποβρύχιο και βαθυσκάφος "εν καταδύσει" το ΚΒ είναι κάτω από το ΚΑ.
## Δείτε επίσης
*Ευστάθεια πλοίου

Κατηγορία:Ευστάθεια πλοίου
Βαροθερμοϋγροανεμογράφος

Ο **βαροθερμοϋγροανεμογράφος** είναι ένα πολυσύνθετο αυτογραφικό, μη επίγειο όργανο, στο οποίο καταγράφονται αυτόματα και συγχρόνως, παρατηρήσεις επί της υφιστάμενης βαρομετρικής πίεσης, θερμοκρασίας, υγρασίας και ταχύτητας ανέμου. Χρησιμεύει στη μελέτη των μετεωρολογικών συνθηκών της ανώτερης ατμόσφαιρας. Το όργανο αυτό ανήκει στη κατηγορία των μετεωρολογικών οργάνων ατμόσφαιρας.

Προς αποφυγή του πολυσύνθετου πλην όμως επίσημου ονόματος αυτού του οργάνου, αντ΄ αυτού χρησιμοποιείται περισσότερο ο όρος «**μετεωρογράφος**», εκ του γεγονότος ότι κατά τη λειτουργία του αυτό μετεωρεί σε μετεωρολογικά αερόστατα ή βολίδες με το οποίο είναι εφοδιασμένα.

Κατηγορία:Μετεωρολογικά όργανα